送姚洎拾遺自江陵幕赴京
作者：貫休
朝代：唐

paragraphs: 捧詔動征輪，分飛楚水濱。
由來真廟器，多作伏蒲人。
捨魯知非願，朝天不話貧。
沙頭千騎送，島上一蟬新。
莫使身侵貴，無矜貴逼身。
玉階凝正色，蘭苑漲芳塵。
鑾輅方離華，車書漸似秦。
流年飄儵忽，書札莫因循。
涼雨鳴紅葉，非煙閉紫宸。
憑將西社意，一說向荀陳。